Phnom Penh satelliitista kuvattuna.
Katunäkymä Phnom Penhistä.
**Phnom Penh** eli **Phnum Pénh** (khmeriksi ភ្នំពេញ) on Kambodžan pääkaupunki. Se on aluehallinnolliselta asemaltaan maakunnantasoinen kunta, jonka pinta-ala on 375 km². Vuoden 2019 väestönlaskennassa kaupungin väkiluku oli 2,3 miljoonaa.

Historia
--------

Phnom Penh on saanut nimensä vuonna 1373 rakennetun temppelin *Wat Phnom Daun Penhin* mukaan. Siitä tuli pääkaupunki ensimmäisen kerran 1400-luvulla Ponhea Yatin hallintokaudella. Kaupunki menetti vuonna 1497 pääkaupunkiaseman Angkorille, mutta kuningas Norodom toi hovinsa kaupunkiin 1865, missä se on säilynyt siitä asti.

Kaupungin asukasluku laski dramaattisesti punakhmerien hirmuhallinnon aikana – vielä vuonna 1975 Phnom Penhissä asui noin kaksi miljoonaa ihmistä. Punakhmerit tyhjensivät koko kaupungin valtaantulonsa jälkeen 17. huhtikuuta 1975. Phnom Penh oli aavekaupunki yli kolmen vuoden ajan. Vietnamin valloitettua maan Kambodžan–Vietnamin sodassa tammikuussa 1979 alkoi hidas jälleenasuttaminen.

Phnom Penhiä kutsuttiin 1920-luvulla Aasian Pariisiksi. Useamman vuosikymmenten laiminlyönnit näkyvät katukuvassa selvästi. Rauhan vuosikymmenen aikana on jälleenrakennus päässyt vauhtiin ja kaupungin infrastruktuuri on jo suurin osin toiminnassa.

Maantiede
---------

Phnom Penh levittäytyy kolmen joen rannoille: Tonle Sapin, Mekongin ja Bassacin. Sitä ympäröivät alueet ovat alavaa kosteikkoa, ja joskus runsaiden monsuunisateiden aikana joet tulvivat kaupunkiin.

Nähtävyydet
-----------

Phnom Penhin nähtävyyksiin kuuluvat

* Keskustori ja iltatori
* Choeung Ek muistomerkki Pol Potin kauden uhreille
* itsenäisyysmonumentti
* Kansallismuseo
* Jokivarsi ja jokiristeilyt
* Kuninkaanlinna
* Hopeinen pagoda
* Toul Slengin kansanmurhamuseo
* Wat Phnomin temppeli

Korkeakoulut
------------

Phnom Penhin yliopisto on maan vanhin korkeakoulu, ja vuonna 2010 siellä oli yli 12 000 opiskelijaa. Yliopiston kaikki kolme kampusta sijaitsevat Phnom Penhin alueella.

Liikenne
--------

Kambodžan kuninkaallinen palatsi Phnom Penhissä
Phnom Penhin kansainvälinen lentoasema sijaitsee alle kymmenen kilometriä keskustasta länteen. Se on sekä sotilas- että siviilikäytössä. Mekongjoen varressa on satama, josta laivat pääsevät jokea pitkin myös Etelä-Kiinan merelle. Pääkaupunkina Phnom Penh on maan valtatieverkon solmukohta, ja sieltä liikennöidään linja-autoreittejä maakuntien pääkaupunkeihin sekä Vietnamiin ja Thaimaan rajalle. Kaupungin sisäisessä liikenteessä polkupyörät, moottoripyörät ja mopot ovat suosittuja. Matkailijoille on tarjolla myös polkupyörätakseja eli *cyclo*ja. Niiden määrä on kuitenkin vähenemässä: vuonna 2010 kaupungissa oli enää 1 300 cycloa, kun vuonna 1999 niitä oli yli 9 000.

Lähteet
-------

1. ↑  Final General Population Census 2019 (PDF)  10/2020. Phnom Penh, Kambodža:  National Institute of Statistics, Ministry of Planning. Viitattu 19.1.2023. (englanniksi)
2. ↑  Cambodia: provinces Citypopulation
3. ↑  Final General Population Census 2019 (PDF)  10/2020. Phnom Penh, Kambodža:  National Institute of Statistics, Ministry of Planning. Viitattu 24.1.2023. (englanniksi)
4. 1 2  History (Arkistoitu – Internet Archive) Phnom Penh Capital Hall, 2010
5. ↑  Attractions (Arkistoitu – Internet Archive) Phnom Penh Capital Hall, 2010 (myös kartta ja kuvia)
6. ↑  The Royal University of Phnom Penh (RUPP) RUPP 2010 (englanniksi)
7. ↑  PHNOM PENH INTL (Arkistoitu – Internet Archive) World Aero Data
8. ↑  Ports in Cambodia Business in Asia
9. ↑  Iconic Cyclo Disappearing From Phnom Penh's Streets Voa News 14.6.2010

Aiheesta muualla
----------------

* Kuvia tai muita tiedostoja aiheesta **Phnom Penh** Wikimedia Commonsissa

Kambodžan maakunnat

|  |  |
| --- | --- |
| Maakunnat | 
* Bântéay Méancheăy
* Băt Dâmbâng
* Kâmpóng Cham
* Kâmpóng Chhnăng
* Kâmpóng Spœ
* Kâmpóng Thum
* Kâmpôt
* Kândal
* Kaôh Kông
* Krâchéh
* Môndôl Kiri
* Ŏtâr Méancheăy
* Preăh Vihéar
* Poŭthĭsăt
* Prey Vêng
* Rôtanak Kiri
* Siĕm Réab
* Stŏeng Trêng
* Svay Riĕng
* Takêv

 |
| Maakuntatasoiset kunnat | 
* Kêb
* Pailĭn
* Phnom Penh
* Sihanoukville

 |